Rock Hard (magasin)

***Rock Hard*** (også skrevet ***RockHard***) er et tysk musikkmagasin grunnlagt i Dortmund i 1983 av Holger Stratmann og Uwe Lerch. Siden 1989 har det utkommet månedlig.

Sammen med den tyske utgaven av *[[Metal Hammer]]* regnes *Rock Hard* som et av de ledende magasinene for hardrock og heavy metal i Tyskland. Nyhetsmagasinet *[[Der Spiegel]]* har omtalt det som hovedorgan for heavy metal-fandom i Tyskland; andre har beskrevet det som et kultmagasin.

Innholdet består av reportasjer, dybdeintervjuer, spesialinnslag, anmeldelser og nyheter, primært om hardrock og heavy metal, men også om politiske og samfunnsmessige temaer. Distribusjonsområdet for den tyske trykte utgaven omfatter også Sveits og Østerrike. I tillegg finnes det egne utgaver i Frankrike, Italia og Tsjekkia/Slovakia (trykt og digital), samt i Hellas og Slovenia (kun digitalt). 

*Rock Hard* opererer uavhengig av store medieselskaper, og magasinets slagord er «Kritisch! Kompetent! Unabhängig!» (Kritisk! Kompetent! Uavhengig!).

## Historie
I 1983 gikk dagens utgiver Holger Stratmann, som den gang var tenåring, sammen med skolekameraten Uwe Lerch om å etablere et tysk heavy metal-magasin etter inspirasjon fra nederlandske *Aardschok*. Magasinet startet som et undergrunnsfanzine, med fotokopierte utgaver solgt i platebutikker i Dortmund-området. De tre første numrene besto av rundt tjue sider og ble utgitt i et opplag på omtrent 110 eksemplarer til en pris på 3,00 DEM (omtrent 10 kroner i 1983, tilsvarende rundt 40 kroner i 2026-verdi). 

Via rubrikkannonsene i den tyskspråklige utgaven av *Aardschok* hadde Stratmann og Lerch stiftet bekjentskap med Götz Kühnemund, som på den tiden ga ut sitt eget blad kalt *Metal Maniacs*. Da Kühnemund fortalte at han skulle få *Metal Maniacs* trykket på ordentlig vis, bestemte den daværende redaksjonen i *Rock Hard* seg for å gjøre det samme. Utgave nr. 4 var det første *Rock Hard* som ble fremstilt på denne måten, og nr. 5 var det første på glanset papir. Overgangen fra fanzine til trykt magasin innledet også et formelt samarbeid mellom de to bladene, og fra og med *Rock Hard* nr. 6 (1984) ble de slått sammen til ett felles magasin. *Rock Hard* ble nå også kjent i det amerikanske undergrunnsmiljøet og ble en viktig plattform for unge band.

Utover på 80-tallet ble magasinet stadig utvidet og fikk faste spalter. Etter hvert kom også vedlegg i form av plakater. Den første plakaten i A2-format var av bandet Destruction, og fulgte med Rock Hard nr. 19. Redaksjonen inngikk samarbeid med nye plateselskaper som Roadrunner, Steamhammer og Noise Records, og fikk god tilgang på informasjon og intervjuer.

I denne perioden skjedde det store endringer i redaksjonen: Uwe Lerch forlot magasinet for en jobb hos Roadrunner Records, Kühnemund gikk over til *[[Metal Hammer]]* og Stratmann var blitt student. Magasinet fikk to nye redaksjonsmedlemmer i Wolfgang Schäfer og Thomas Kupfer, men med grunnleggerne opptatt på annet hold stagnerte magasinets utvikling på midten av 1980-tallet.

Stratmann fikk ny giv og engasjerte et profesjonelt distribusjonsselskap som bisto med å få bladet solgt via platebutikker og kiosker på jernbanestasjoner, og fra nr. 25 også i resten av kiosksegmentet. Ved utgangen av 1988 var opplaget tredoblet. Magasinet leide egne lokaler i Dortmund, Kühnemund vendte tilbake, og de ansatte Frank Albrecht.

Fra starten av 1990-tallet åpnet magasinet seg for andre musikksjangere. På utgave nr. 80 prydet rapperen Ice-T forsiden sammen med Slayer.

*Rock Hard* ble mer politisk etter en rekke fremmedfiendtlige hendelser i Tyskland. De støttet blant annet aksjonen «Sieg Heil – ohne uns!» (Sieg Heil – uten oss!), som var startet av en rekke plateselskaper. Magasinet var kritisk til Peter Steele (Type O Negative) for hans bruk av uttrykket Untermensch, men publiserte en skriftlig forklaring fra Steele. Magasinets åpne sympati for Böhse Onkelz skapte stor kontrovers, ettersom mange fortsatt knyttet bandet til det høyreekstreme miljøet, til tross for at det i 1991 uttrykkelig tok avstand fra dette. Som følge av voldshendelser og drap i det tyske metalmiljøet på tidlig 1990-tall ble *Rock Hard* utsatt for omfattende angrep fra kristenkonservative miljøer og innførte derfor ulike former for selvsensur. Flere forsider og annonser som etter redaksjonens vurdering hadde et menneskeforaktende eller voldsforherligende preg, ble ikke lenger trykt. En planlagt coverhistorie om Slayer ble også skrinlagt etter at bandets vokalist og bassist Tom Araya hadde uttalt seg om Chiles diktator Augusto Pinochet.

Rundt midten av 1990-tallet hadde magasinet vokst til over 170 sider. 

Götz Kühnemund var sjefredaktør for *Rock Hard* fra 1990 til januar 2014, da han, sammen med flere andre bidragsytere, forlot bladet på grunn av økonomiske begrensninger og kreative uenigheter med bladets grunnlegger og utgiver, Holger Stratmann. Kühnemund ble kjent for sitt engasjement for å bevare det han kalte «ekte heavy metal» og motsto presset mot mer kommersiell påvirkning ved å åpne bladet for ulike metal-understiler. Hans avgang ble sammenlignet med at «paven forlot kirken». Etter avgangen grunnla Kühnemund et nytt blad med tittelen *Deaf Forever* der flere av redaksjonsmedlemmene som forlot *Rock Hard* ble ansatt.

Boris Kaiser og Michael Rensen tok i tospann over som sjefredaktører, men i februar 2016 returnerte Michael Rensen til sin rolle som avdelingsredaktør. Kaiser er per 2026 fremdeles oppgitt som magasinets sjefredaktør, med Stratmann som ansvarlig utgiver.

### Nettside
Nettstedet www.rockhard.de ble lansert i 1997, med webredaktør Hansi Daberger. Nettsiden hadde flere interaktive seksjoner, blant annet diskusjonsforumet «Die Sitzecke» (Sittehjørnet) og en gjestebok.

I 2018 ble nettstedet lagt om til en nettportal med innhold fra magasinets 35-årige historie. I tillegg finnes en nettbutikk med LP-er, CD-er, bøker og merchandise – både eget merke alene og i samarbeid med kjente band.

### VHS- og CD-utgivelser
I 1991 utga *Rock Hard* sin første av flere VHS-kassetter. Utgivelsene besto av et redaksjonelt videomagasin med musikkvideoer, intervjuer, liveopptak og reportasjer fra rock- og metalscenen. I den forbindelse ble et eget produksjonsselskap, Rock Visions GmbH, etablert. Etter litt over ti utgivelser ble VHS-prosjektet imidlertid avsluttet. 

I 1992 kom det første CD-vedlegget, et samlealbum laget i forbindelse med turneen «Gods of Grind» (Entombed, Carcass, Cathedral, Confessor). Fra 1996 fulgte jevnlig de såkalte «Dynamit»-CD-ene, som inneholdt smakebiter fra bandene som hadde oppnådd topp&nbsp;10-plassering i magasinets plateanmeldelser. 

I 1997 ga *Rock Hard* ut CD-en *Unerhört! Die besten Bands ohne Deal*, med smakebiter fra band uten platekontrakt, i et opplag på 100&nbsp;000.

Livealbumet *Terror Prevails – Live at Rock Hard Festival* med det tyske thrash-metal-bandet Kreator fulgte med *Rock Hards* desemberutgave i 2010. Albumet ble ikke utgitt kommersielt på annen måte og kunne derfor bare skaffes gjennom magasinet, noe som ble omtalt som en unik hendelse på verdensbasis. I mai 2012 fulgte den andre delen av konserten med som CD-vedlegg til bladet.

### Bokutgivelse
I 1996 ga redaksjonen ut boka *Rock Hard Enzyklopädie*, med informasjon om en rekke sentrale rock- og metalband.

### Strømmetjeneste og mobilapplikasjon
*Rock Hard* drev sin egen musikkstrømmekanal på videoportalen *Putpat.tv*, og i 2013 utviklet de en egen mobilapp med gratis utdrag fra magasinartiklene samt frittstående artikler for å holde leserne underholdt mellom magasinutgavene. Disse tjenestene oppsto som en følge av den generelle trenden med synkende salg av trykte magasiner. 

### Merchandise
Fra 1988 ble det startet produksjon og salg av egne *Rock Hard* t-skjorter, som siden har kommet i ny versjon årlig. Man kan se en slik t-skjorte i Beastie Boys' musikkvideo til låta «Fight for Your Right (to Party)» (ved 1:29-merket).

## Internasjonale utgaver

### Spansk
*Rock Hard España* ble publisert under lisens av redaksjonsmedlemmer fra det månedlige magasinet *Rockzone*. Det spanske bladet, som utkom i perioden 2001–2008, viet oppmerksomhet både til internasjonale og spanske artister.

### Fransk
Sommeren 2001 ble en fransk versjon av bladet lansert. Dette ble *Rock Hards* første varige internasjonale avlegger. Utgaven selges i Frankrike, Belgia, Sveits, Luxembourg og Canada.

Magasinet har de samme faste spaltene som den tyske utgaven, men også egne seksjoner som «œil de verre» (bokstavelig «glassøye»), «de l’art et du cochon» («kunst og svin» eller «om kunst og svin»; en spalte som går nærmere inn på en plate redaksjonen vurderer som særlig vellykket eller særlig mislykket) og «métalthèque idéale» («den ideelle metalhyllen»; en spalte som presenterer de beste albumene innen hver sjanger). Redaksjonen beskriver seg som 100 % uavhengig. I motsetning til mange lignende magasiner i Frankrike finansieres virksomheten fullt ut gjennom annonser og salg.

### Italiensk
Luca Barigione og Marco Ardemagni står bak den italienske utgaven av *Rock Hard*. Siden oppstarten har denne versjonen av magasinet fått stadig større betydning og innflytelse, og i 2006 var bladet en hovedsponsor for festivalen Gods of Metal. 

Den italienske versjonen distribueres i Italia og Østerrike.

### Gresk
I Hellas har det blitt utgitt en egen utgave siden desember 2005. Initiativtakerne er Sakis Fragos og Dimitris Seirinakis. Denne utgaven er svært selvstendig og har egne spalter, som «remember tomorrow» (sammenligning av eldre og nyere bandbilder), «horoscope metal» (en humoristisk ment spalte) og «blast from the past» (en kronologisk gjennomgang av ulike album fra et band som er minst ti år gamle).

Den greske utgaven distribueres i Hellas og Republikken Kypros.

## Rock Hard Festival/Rockpalast
Magasinet står også bak Rock Hard Festival. Festivalen ble første gang arrangert i 1990 som et engangsarrangement i Lichtenfels. I anledning magasinets 20-årsjubileum i 2003 ble det så avholdt en ny Rock Hard Festival i Gelsenkirchen. Arrangementet var så vellykket at det har blitt en årlig tradisjon siden. 

Siden 2010 har festivalen blitt strømmet av nyhetsmagasinet *Spiegel Online* (nettutgaven av *Der Spiegel*) og vist på TV av *[[Westdeutscher Rundfunk|WDR]]* under programtittelen «Rockpalast».

## Referanser


## Litteratur

* Holger Schmenk, Christian Krumm: *Kumpels i Kutten.* *Heavy Metal im Ruhrgebiet*, 1. utg., Henselowsky + Boschmann, Bottrop 2010, .

## Eksterne lenker

* Offisiell nettside
* Offisiell nettside for Rock Hard Festival